‘তৃণমূলে যোগ দিতে এসেছিলেন’, হিরণ-কে নিয়ে বড় মন্তব্য অভিষেকের!

ওয়েব ডেস্ক : মেদিনীপুরের (Midnapore) ‘রণ সংকল্প সভা’-র মঞ্চ থেকে বোমা ফাটালেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। তিনি দাবি করেন, বিজেপির দুই বিধায়ক তৃণমূলে যোগ দিতে চেয়েছিলেন। কিন্তু তাঁদেরকে আমরা দলে নিইনি। বিজেপি বিধায়ক হিরণ ও অজিত মাইতির প্রসঙ্গ তুলে তৃণমূল সাংসদ দাবি করেছেন, হিরণ চট্টোপাধ্যায় (Hiran Chatterjee) তৃণমূলে আসতে চেয়েছিলেন। কিন্তু সেই প্রস্তাবে সায় দিইনি।

অভিষেক (Abhishek Banerjee) বলেন, ‘‘নাম বলব না, পশ্চিম মেদিনীপুরে বিজেপির দু’জন বিধায়ক। সেই দু’জনই তৃণমূলে আসতে চেয়েছেন। আপনাদের দাবিতে মান্যতা দিয়ে দরজা বন্ধ করে রেখেছি।’’ তার পরেই আক্রমণের সুরে বলেন, সিপিএমের হার্মাদরাই আজ বিজেপির জল্লাদে পরিণত হয়েছে। কিন্তু আমরা যতদিন আছি দলে তাঁদেরকে জায়গা দেওয়া হবে না। এর পাশাপাশি বিজেপি বিধায়ক হিরণ চট্টোপাধ্যায়কে (Hiran Chatterjee) আক্রমণ করে অভিষেক বলেন, অজিত মাইতির সঙ্গে আমার অফিসে এসেছিলেন হিরণ। কিন্তু তাঁদেরকে দলে নিইনি। তার পরেই, বিজেপিকে কটাক্ষ করে সভাস্থলে মানুষদের উদ্দেশে তৃণমূল সাংসদ বলেছেন, আপনারা বিজেপিকে সুযোগ দিয়েছেন। কিন্তু কিছু পাননি। উল্টে আমাদের অধিকার বন্ধ করে রেখেছে।

আরও খবর : মহাকাল মন্দির শিলান্যাসে মমতা

উল্লেখ্য, বছর তিনেক আগের কথা, অজিত মাইতির সঙ্গে ক্যামাক স্ট্রিটে অভিষেক বন্দ্যোপাধ্যায়ের অফিসে গিয়েছিলেন হিরণ চট্টোপাধ্যায় (Hiran Chatterjee) । হিরণের একটি ছবি প্রকাশ্যে আসার পর জল্পনা শুরু হয়েছিল। তবে দলবদলের অভিযোগ অস্বীকার করেছিলেন হিরণ। এদিন মেদিনীপুরের (Midnapore) সভা থেকে সেই প্রসঙ্গ তুলে হিরণকে আক্রমণ করলেন অভিষেক। পাশাপাশি মেদিনীপুরকে ১৫-০ করতে হবে বলেও এদিন দলের কর্মীদের টার্গেট বেঁধে দেন অভিষেক।

প্রসঙ্গত, আর কিছু মাস পরেই বাংলায় হতে চলছে বিধানসভা নির্বাচন (West Bengal Assembly Election 2026)। আর নতুন বছরের শুরু থেকে বাংলার বিভিন্ন জেলায় গিয়ে সভা করছেন ডায়মন্ড হারবারের সাংসদ অভিষেক বন্দ্যোপাধ্যায়। তেমনই শুক্রবার মেদিনীপুরে গিয়ে সভা করলেন তিনি। সেখানে গিয়ে হিরণ চট্টোপাধ্যায়ের তৃণমূলের আসার প্রসঙ্গ তুললেন। যা নিয়ে আবার শুরু হয়ে গিয়েছে রাজনৈতিক বিতর্ক।

অন্যদিকে বর্তমানে ফের চর্চায় রয়েছেন হিরণ। কারণ বঙ্গের গেরুয়া ব্রিগেডে ফের সক্রিয় হয়েছেন দিলীপ ঘোষ। সূত্রের খবর, তিনি আবার খড়গপুর থেকে লড়ার আগ্রহ প্রকাশ করেছেন। কিন্তু, নিজের আসন ছাড়তে রাজি নন হিরণ। এর মধ্যেই হিরণের দলবদলের ইচ্ছার কথা ফাঁস করলেন অভিষেক।

দেখুন অন্য খবর :